text: Turistguiden er flyttet ind i mobilen
  03 juli 2017 kl. 16.42
  450.000 udenlandske turister lander hvert år i Billund Lufthavn. De kan nu hente en digital turistguide til deres smartphone.
  Sammen med ti turistorganisationer har lufthavnen skabt en app, som det hedder, til mobiltelefon. Her kan turister finde seværdigheder, overnatning og spisemuligheder i byer i hele det vestlige Danmark.
  - Det er en del af den service, vi gerne vil yde, siger marketingkoordinator Henriette Lauritsen fra lufthavnen.
  Hvert år lander 450.000 udlændinge i Billund. En del af dem er erhvervskunder, der også kan gøre brug af den nye app, og især for feriegæsternes vedkommende er det vigtigt, at de kan orientere sig.
  - Vi har masser af brochurer for de forskellige attraktioner i området, men i dag har gæsterne alle en mobiltelefon med.
  Erfaringerne viser, at 75 procent af de flyrejsende går på nettet, når de er landet i Billund. 
  De ti turistorganisationer er VisitVejle, VisitFredericia, VisitKolding, VisitAarhus, VisitHorsens,VisitVejen, VisitOdense, VisitRømø-Tønder, VisitBillund og VisitHerning.
  
  